b'\n_START_ARTICLE_\nTurtola (Tampere)\n_START_PARAGRAPH_\nTurtola on yksi Tampereen kaupunginosista. Se sijaitsee Kaakkois-Tampereella noin viiden kilometrin p\xc3\xa4\xc3\xa4ss\xc3\xa4 keskustasta. Sen naapurikaupunginosia ovat Muotiala, Aakkula, Messukyl\xc3\xa4, Viiala ja Korkinm\xc3\xa4ki. Turtolan l\xc3\xa4pi kulkee Hervannan valtav\xc3\xa4yl\xc3\xa4. Turtolassa sijaitsee yksi Tampereen hypermarkettikeskittymist\xc3\xa4._NEWLINE_Vuoden 1540 maakirjassa mainittu Turtola oli yksi Messukyl\xc3\xa4n \xe2\x80\x93 alkujaan Suur-Pirkkalan pit\xc3\xa4j\xc3\xa4\xc3\xa4n kuuluneen Messukyl\xc3\xa4n henkikirjakyl\xc3\xa4n \xe2\x80\x93 taloista. Kuitenkin jo vuodelta 1465 olevassa asiakirjassa mainitaan Messukyl\xc3\xa4n jakokunnan edustajana Olaff Twrdo. T\xc3\xa4ytt\xc3\xa4 varmuutta Turto-nimen alkuper\xc3\xa4st\xc3\xa4 ei ole, mutta professori Viljo Nissil\xc3\xa4n mukaan Turto-nimi on yhdistett\xc3\xa4viss\xc3\xa4 verbiin turtua ja adjektiiviin turta. My\xc3\xb6s professori K. V. Kaukovalta yhdist\xc3\xa4\xc3\xa4 sanan adjektiiviin turta merkitykseen \xe2\x80\x99raskasmielinen ja vakava\xe2\x80\x99. Samaa juurta on mahdollisesti kyl\xc3\xa4nnimi Tursola Kangasalla ja Sahalahdella. Turto-nimi on joissakin l\xc3\xa4hteiss\xc3\xa4 yhdistetty my\xc3\xb6s ruotsalaiseen miehennimeen Tord. Turtolasta tuli rustholli 1700-luvulla ja se jaettiin kahteen osaan, Turtolaan ja Turtoseen, vuonna 1773. Messukyl\xc3\xa4n kunta liitettiin Tampereen kaupunkiin vuoden 1947 alussa ja Turtolan kaupunginosan ensimm\xc3\xa4inen asemakaava hyv\xc3\xa4ksyttiin vuonna 1963.'